b'\n_START_ARTICLE_\nBetween the Buried and Me\n_START_SECTION_\nHistoria\n_START_PARAGRAPH_\nYhtyeen perustivat 2001 alkuvuodesta Pohjois-Carolinan Winston-Salemissa laulaja Tommy Rogers, kitaristi Paul Waggoner, rumpali Will Goodyear, kitaristi Nick Fletcher ja basisti Jason King._NEWLINE_Yhtye julkaisi omaa nime\xc3\xa4\xc3\xa4n kantavan esikoisalbuminsa Between the Buried and Me vuonna 2002 Life Force Recordsilla. Musiikkityyli vaihtelee kappaleiden v\xc3\xa4lill\xc3\xa4 ja aineksia on esimerkiksi death metalista, grindcoresta, jazzista ja thrash metalista. Albumi sis\xc3\xa4lt\xc3\xa4\xc3\xa4 kappaleen \xe2\x80\x9dArsonist\xe2\x80\x9d, joka protestoi Westboron baptistikirkon uskontoa ja k\xc3\xa4yt\xc3\xa4nt\xc3\xb6j\xc3\xa4 vastaan. Nimialbumi ei ole kovinkaan hyvin tunnettu, eik\xc3\xa4 kappaleita soiteta yleens\xc3\xa4 lavaesityksiss\xc3\xa4. Albumi her\xc3\xa4tti kuitenkin Victory Recordsin mielenkiinnon, ja yhtye kiinnitettiin t\xc3\xa4lle levymerkille._NEWLINE_Vuonna 2003 yhtye julkaisi toisen albuminsa The Silent Circus. Albumi oli luonnollista jatkoa aikaisemmalle, ja se sis\xc3\xa4lt\xc3\xa4\xc3\xa4 monimutkaisempaa ja monitasoisempaa musiikkia. Menestyskappaleesta \xe2\x80\x9dMordecai\xe2\x80\x9d tehtiin my\xc3\xb6s yhtyeen ensimm\xc3\xa4inen musiikkivideo. Albumi julkaistiin uudelleen vuonna 2006, ja painos sis\xc3\xa4lt\xc3\xa4\xc3\xa4 lis\xc3\xa4-DVD:ll\xc3\xa4 kokonaisen lavaesityksen Carrborossa, Pohjois-Carolinassa, yhtyeen haastatteluja ja kolme musiikkivideota: \xe2\x80\x9dMordecai\xe2\x80\x9d, \xe2\x80\x9dAlaska\xe2\x80\x9d ja \xe2\x80\x9dSlumber Party\xe2\x80\x9d. T\xc3\xa4ll\xc3\xa4 albumilla rumpali Mark Castillo tuli Will Goodyearin tilalle._NEWLINE_Basisti Dan Briggs Pennsylvaniasta korvasi Jason Kingin yhtyeen bassokitaristina. Briggs on my\xc3\xb6s ollut yhtyeiss\xc3\xa4 Espinaca, Nemo ja MFWC. Rumpali Mark Castillob ja kitaristi Nick Fletcherin l\xc3\xa4hdetty\xc3\xa4 heid\xc3\xa4n tilalleen tulivat Blake Richardson ja  Dusty Waring, jotka molemmat tulivat Glass Casketista._NEWLINE_Vuonna 2005 Between the Buried and Me julkaisi kolmannen albuminsa Alaska, jossa n\xc3\xa4kyi yhtyeen kehittyminen ja tyylien muutokset enemm\xc3\xa4n kuin aikaisemmin. Levyn nimikappaleesta \xe2\x80\x9dAlaska\xe2\x80\x9d tehtiin yhtyeen toinen musiikkivideo._NEWLINE_Vuonna 2006 Between the Buried and Me julkaisi levyn The Anatomy of..., joka oli kokoelma cover-kappaleita heit\xc3\xa4 innoittaneilta yhtyeilt\xc3\xa4. Kokoelmalevy sis\xc3\xa4lt\xc3\xa4\xc3\xa4 lainoja esimerkiksi Metallicalta, Queenilta, Pink Floydilta, Earth Crisisilta ja Counting Crowsilta._NEWLINE_18. syyskuuta 2007 yhtye julkaisi nelj\xc3\xa4nnen studioalbuminsa, Colors. Yhtye on sanonut, ett\xc3\xa4 \xe2\x80\x9dSe on 65 minuutin opus pys\xc3\xa4htym\xc3\xa4t\xc3\xb6nt\xc3\xa4 raskaasti ly\xc3\xb6v\xc3\xa4\xc3\xa4 kaunista musiikkia... Me olemme m\xc3\xa4\xc3\xa4ritelleet t\xc3\xa4m\xc3\xa4n julkaisun \xe2\x80\x99uuden aallon polkka-grungeksi\xe2\x80\x99.\xe2\x80\x9d_NEWLINE_Yhtye julkaisi kuudennen t\xc3\xa4ysipitk\xc3\xa4n albuminsa The Parallax II: Future Sequence 9. lokakuuta vuonna 2012 Metal Blade Recordsilla._NEWLINE_Yhtyeen albumeita on myyty Yhdysvalloissa 250\xc2\xa0000 kappaletta.'